Έχοντας σταθεί τυχερή η οικογένειά μας να περάσει σχεδόν ένα μήνα στο συγκεκριμένο μέρος -κι ιδιαίτερα στο συγκεκριμένο σπίτι- έχουμε πλέον ξεκάθαρη άποψη για τα κοντινά μέρη κι όλες τις ευκολίες που κάποιος μπορεί να χρειαστεί, αλλά -ιδιαίτερα- έχουμε ξεκάθαρη άποψη για το σπίτι και τη φιλοξενία που το συνοδεύει. Ως προς το χωριό, το Μιξόρρουμα έχει μίνι μάρκετ/φούρνο, ζαχαροπλαστείο, καφενείο, πρατήριο γαλακτοκομικών προϊόντων (με μεγάλη γκάμα εξαιρετικών ντόπιων τυριών) βενζινάδικο κι ακριβώς δίπλα, υπάρχει το γειτονικό Σπήλι, που εκτός απ' όλες τις ευκολίες (τα πάντα), διαθέτει και κέντρο Υγείας. Σε απόσταση περίπου 15 με 20 λεπτών, βρίσκονται πολλές απο τις μαγευτικότερες παραλίες του Ρεθύμνου (νότια), με διαδρομή μέσα από φαράγγι κι ωραία θέα. Το Ρέθυμνο βρίσκεται επίσης σε απόσταση 20 λεπτών, μέσω εύκολης διαδρομής. Ως προς το σπίτι, η εμπειρία μας ήταν ΑΝΕΠΑΝΑΛΗΠΤΗ. Ένας καινούργιος και καλοδιατηρημένος χώρος, προσφέροντας ΟΛΕΣ τις ευκολίες (κάλυψη wifi σε όλους τους ορόφους, τηλεοράσεις τελευταίας τεχνολογίας, πλυντήριο ρούχων/πιάτων, εξωτερική μπασκέτα, εξωτερικό σιδερένιο τέρμα ποδοσφαίρου), με καλόγουστη διακόσμηση κι εξαιρετική θέα από μια βεράντα 70 τ.μ. (μία από τις πολλές). Αντικειμενικά, το σπίτι λειτουργεί εξαιρετικά κι απροβλημάτιστα, προσφέροντας πολλούς κι άνετους χώρους, όπου όλοι έχουν τη δική τους θέα. Το μάτι του επισκέπτη ξεκουράζεται απολαμβάνοντας από ψηλά το πράσινο και τα όμορφα Κρητικά βουνά. Η πιο ευχάριστη έκπληξη όμως, ήταν ότι αυτή η αψεγάδιαστη υποδομή, συνοδεύεται από την πραγματική κι ειλικρινή Κρητική φιλοξενία, αποτυπωμένη στη συμπεριφορά και στα πρόσωπα των ιδιοκτητών. Συνεχείς ευχάριστες εκπλήξεις, ασταμάτητη (και ταυτόχρονα, διακριτικότατη) υποστήριξη, ευγενέστατη συμπεριφορά και συμβουλές για το πώς μπορεί κάποιος ν'αξιοποιήσει -όσο καλύτερα γίνεται- τις περιβάλλουσες ομορφιές (παραλίες, χωριά, διαδρομές). Και για όποιον εκφράζεται από την επαφή με τη φύση, το σπίτι δίνει και τη δυνατότητα της αίσθησης του αγροτουρισμού, καθώς έχει δικό του καλοφροντισμένο περιβόλι, παγώνια και τεράστιο γκαζόν. Το επίπεδο της φιλοξενίας ήταν τέτοιο, όπου -ύστερα από δική μας επιθυμία- είχαμε ως και αρνάκι και κατσικάκι, σε περιφραγμένο χώρο, προκειμένου τα παιδιά μας να έχουν και τέτοιου είδους εμπειρίες κι εικόνες. Είναι τέτοιος ο βαθμός ικανοποίησης, όπου θεωρούμε ότι δύσκολα θα ξαναέχουμε την τύχη ν'απολαύσουμε διακοπές τέτοιου επιπέδου, όπου όλα εξελίσσονται εξαιρετικά, προσφέροντας τη δυνατότητα σε κάποιον πραγματικά να ξεκουραστεί και να επιστρέψει στην καθημερινότητά του, γεμάτος από εικόνες/ήχους/μυρωδιές της Κρητικής φύσης. Καλή απόλαυση στους μελλοντικούς επισκέπτες κι ένα τεράστιο ευχαριστώ στους ιδιοκτήτες.